**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**zákon**

z ..... 2017,

**ktorým sa mení a dopĺňa zákon Národnej rady Slovenskej republiky č.300/2005 Z. z. Trestný zákon v znení neskorších predpisov a ktorým sa mení a dopĺňa zákon Národnej rady Slovenskej republiky č. 326/2005 Z. z. o lesoch v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 300/2005 Z. z. Trestný zákon v znení zákona č. 650/2005 Z. z., zákona č. 692/2006 Z. z., zákona č. 218/2007 Z. z., zákona č. 491/2008 Z. z., zákona č. 497/2008 Z. z., zákona č. 498/2008 Z. z., zákona č. 59/2009 Z. z., zákona č. 257/2009 Z. z., zákona č. 317/2009 Z. z., zákona č. 492/2009 Z. z., zákona č. 576/2009 Z. z., zákona č. 224/2010 Z. z., zákona č. 547/2010 Z. z., zákona č. 33/2011 Z. z., zákona č. 262/2011 Z. z., zákona č. 313/2011 Z. z., zákona č. 246/2012 Z. z., zákona č. 334/2012 Z. z., nálezu Ústavného súdu Slovenskej republiky č. 428/2012 Z. z., uznesenia Ústavného súdu Slovenskej republiky č. 189/2013 Z. z., zákona č. 204/2013 Z. z.,  zákona č. 1/2014 Z. z., zákona č. 260/2014 Z. z., zákona č. 73/2015 Z. z., zákona č. 87/2015 Z. z., zákona č 174/2015 Z. z., zákona č. 87/2015 Z. z., zákona č. 397/2015 Z. z., zákona č. 398/2015 Z. z., zákona č. 440/2015 Z. z., 444/2015 Z. z., zákona č. 91/2016 Z. z., zákona č. 125/2016 Z. z. a zákona č. 316/2016 Z. z. sa mení a dopĺňa takto:

1. Za § 306 sa vkladá § 306a, ktorý vrátane nadpisu znie:

„**§ 306a**

**Neoprávnené vniknutie na lesný pozemok**

1. Kto sa pohybuje po hospodárskom lese bez vlastníckeho práva alebo užívacieho práva podľa osobitného predpisu k takému lesu, a to bez písomného súhlasu na ťažbu podľa osobitného predpisu alebo bez toho, aby vykonával práva alebo povinnosti vyplývajúce z jeho postavenia pri ochrane života, zdravia alebo majetku, pričom pri sebe má nástroj použiteľný na sekanie dreva s celkovou dĺžkou viac ako 35 cm alebo nástroj použiteľný na pílenie dreva s celkovou dĺžkou viac ako 40 cm, hoci bol za obdobný čin v predchádzajúcich dvanástich mesiacoch postihnutý alebo bol za taký čin v predchádzajúcich dvadsiatich štyroch mesiacoch odsúdený, potrestá sa odňatím slobody na jeden rok až dva roky.
2. Odňatím slobody na dva roky až tri roky sa páchateľ potrestá, ak spácha čin uvedený v odseku 1 ako člen organizovanej skupiny, v ochrannom lese alebo v lese osobitného určenia.“

**Čl. II**

Zákon Národnej rady Slovenskej republiky č. 326/2005 Z. z. o lesoch v znení zákona č. 275/2007 Z. z., zákona č. 359/2007 Z. z., zákona č. 360/2007 Z. z., zákona č. 540/2008 Z. z., zákona č. 499/2009 Z. z., zákona č. 117/2010 Z. z., zákona č. 96/2012 Z. z., zákona č. 345/2012 Z. z., zákona č. 115/2013 Z. z., zákona č. 180/2013 Z. z., zákona č. 182/2014 Z. z. a zákona č. 125/2016 Z. z. sa mení a dopĺňa takto:

1. V § 63 v odseku 1 sa dopĺňa písmeno r), ktoré znie nasledovne:

,,r) sa pohybuje po lese bez vlastníckeho práva alebo užívacieho práva podľa osobitného predpisu 90a) k takému lesu, a to bez písomného súhlasu na ťažbu podľa § 23 ods. 1 alebo bez toho, aby vykonával práva alebo povinnosti vyplývajúce z jeho postavenia pri ochrane života, zdravia alebo majetku, pričom pri sebe má nástroj použiteľný na sekanie dreva s celkovou dĺžkou viac ako 35 cm alebo nástroj použiteľný na pílenie dreva s celkovou dĺžkou viac ako 40 cm.“

Poznámka pod čiarou k odkazu 90a znie:

,,90a) Napríklad zákon č. 274/2009 Z. z. o poľovníctve a o zmene a doplnení niektorých zákonov.“

2. V § 63 ods. 3 znie:

,,(3) Za priestupok podľa odseku 1 písm. a) až f) a r) možno uložiť pokutu do 165 eur.“

**Čl. III**

Tento zákon nadobúda účinnosť dňom 1. júla 2017.